b'\n_START_ARTICLE_\nEnergija Plus\n_START_PARAGRAPH_\nDru\xc5\xbeba Energija Plus d.o.o. je slovensko elektroenergetsko podjetje.\n_START_SECTION_\nPoslanstvo\n_START_PARAGRAPH_\nPoslanstvo dru\xc5\xbebe Energija plus je celovita oskrba odjemalcev z energenti._NEWLINE_V Energiji plus kupcem ponujajo in zagotavljajo u\xc4\x8dinkovito in celovito energetsko oskrbo ob so\xc4\x8dasni skrbi za trajnostni razvoj.\n_START_SECTION_\nUstanovitev dru\xc5\xbebe\n_START_PARAGRAPH_\nDru\xc5\xbebo Energija plus je z iz\xc4\x8dlenitvijo tr\xc5\xbene dejavnosti nakupa in prodaje elektri\xc4\x8dne energije leta 2011 ustanovila dru\xc5\xbeba Elektro Maribor d.d._NEWLINE_Organizirana je kot dru\xc5\xbeba z omejeno odgovornostjo v 100-odstotni lasti mati\xc4\x8dne dru\xc5\xbebe Elektro Maribor d.d._NEWLINE_Osnovni kapital dru\xc5\xbebe zna\xc5\xa1a 8.000.000 EUR.\n_START_SECTION_\nUpravljanje\n_START_PARAGRAPH_\nDru\xc5\xbeba ima enotirni sistem upravljanja. Funkcijo nadzora opravlja predsednik uprave ustanoviteljice, ki prav tako predstavlja Skup\xc5\xa1\xc4\x8dino dru\xc5\xbebe._NEWLINE_Dru\xc5\xbebo vodi, zastopa in predstavlja skladno z Aktom o ustanovitvi direktor.\n_START_SECTION_\nPoslovanje\n_START_PARAGRAPH_\nKonec leta 2014 je bilo v dru\xc5\xbebi Energija plus 66 zaposlenih._NEWLINE_V letu 2014 je dru\xc5\xbeba Energija plus prodala 1.941.239 MWh elektri\xc4\x8dne energije, kar je 17,1\xc2\xa0% ve\xc4\x8d kot v letu 2013. Tr\xc5\xbeni dele\xc5\xbe Energije plus je glede na letno prodano elektri\xc4\x8dno energijo kon\xc4\x8dnim kupcem gospodinjskega in ostalega odjema na maloprodajnem trgu v Sloveniji v letu 2014 zna\xc5\xa1al 11,8\xc2\xa0%, oziroma 1,6 odstotne to\xc4\x8dke ve\xc4\x8d kot v letu 2013._NEWLINE_Prihodki dru\xc5\xbebe so v letu 2014 zna\xc5\xa1ali 102.553.324 EUR, dodana vrednost 5.621.328 EUR in EBITDA 3.514.973 EUR. \xc4\x8cisti poslovni izid dru\xc5\xbebe je v letu 2014 zna\xc5\xa1al 1.652.618 EUR. Dru\xc5\xbeba je realizirala 1.650.008 EUR investicijskih vlaganj.\n_START_SECTION_\nSkupina\n_START_PARAGRAPH_\nDru\xc5\xbeba Energija plus je vklju\xc4\x8dena v Skupino Elektro Maribor, ki jo sestavljajo obvladujo\xc4\x8da dru\xc5\xbeba Elektro Maribor d.d. in dve odvisni dru\xc5\xbebi, ki sta v 100-odstotni lasti obvladujo\xc4\x8de dru\xc5\xbebe in sicer Energija plus d.o.o. in OVEN Elektro Maribor d.o.o.\n_START_SECTION_\nSede\xc5\xbe dru\xc5\xbebe\n_START_PARAGRAPH_\nSede\xc5\xbe dru\xc5\xbebe Energija plus d.o.o. je na Vetrinjski ulici 2 v Mariboru._NEWLINE_Mati\xc4\x8dna \xc5\xa1tevilka dru\xc5\xbebe je 3991008000, dav\xc4\x8dna \xc5\xa1tevilka pa 88157598.\n_START_SECTION_\nZgodovina dru\xc5\xbebe\n_START_PARAGRAPH_\nS 1. decembrom 2011 je v dru\xc5\xbebi Elektro Maribor d.d. pri\xc5\xa1lo do iz\xc4\x8dlenitve tr\xc5\xbene dejavnosti nakupa in prodaje elektri\xc4\x8dne energije v h\xc4\x8derinsko dru\xc5\xbebo Energija plus d.o.o._NEWLINE_S tem je prodajo elektri\xc4\x8dne energije v celoti prevzela nova dru\xc5\xbeba Energija plus d.o.o.'